Gvianos srovė
Gvianos srovė – šiltoji paviršinė srovė Atlanto vandenyne, srūva netoli šiaurės rytinių Pietų Amerikos krantų (Gvianos), Pietų Pasatų srovės atšaka. Temperatūra 26–28 °C, greitis 50–80 cm/s. Prasideda netoli San Rokės kyšulio (Brazilija) ir teka šiaurės vakarop, išilgai Pietų Amerikos krantų Karibų jūron. Ten susilieja su Šiaurės Pasatų srovės pietine atšaka. Gvianos srovei priešinga kryptimi teka Antilų-Gvianos priešsrovė.